ԱՐՏԱՇԱՏ ՀԱՄԱՅՆՔԻ ՂԵԿԱՎԱՐ ԿԱՌԼԵՆ ՄԿՐՏՉՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ` ԱՄԱՆՈՐԻ ԵՎ ՍՈՒՐԲ ԾՆՆԴՅԱՆ ՏՈՆԵՐԻ ԱՌԹԻՎ

Սիրելի՛ հայրենակիցներ, Արտաշատ միավորված համայնքի սիրելի՛ բնակիչներ, ջերմորեն շնորհավորում եմ բոլորիս Ամանորի և Սուրբ Ծննդյան տոների առթիվ:

2024 թվականը Արտաշատ համայնքի համար աշխատանքային հագեցած տարի էր: Ուրախությամբ եմ փաստում, որ համայնքում շարունակվել են ճանապարհաշինական, բարեկարգման, գյուղատնտեսական, մշակութային, կրթական և բազում այլ լայնածավալ ծրագրեր ու աշխատանքներ, որոնք միտված են մեր բնակչության կյանքի որակի բարելավմանը:

Սիրելի՛ հայրենակիցներ, մենք մուտք ենք գործում 2025 թվական՝ Արտաշատ համայնքն էլ ավելի զարգացնելու ու շենացնելու նոր նախաձեռնություններով ու ծրագրերով, միասին էլ ավելին անելու պատրաստակամությամբ ու դրական միտումներով: Մենք շարունակելու ենք կյանքի կոչել համայնքապետարանի նախաձեռնությամբ սկիզբ առած, ինչպես նաև բնակիչ-համայնք, համայնք-պետություն արդյունավետ համագործակցությամբ իրականացվող բոլոր համայնքանպաստ ծրագրերը։

Տարեմուտը լավ առիթ է տարին ամփոփելու, արվածի և անելիքի մասին խորհելու և, ամփոփելով 2024 թվականը, ուզում եմ իմ երախտագիտությունը հայտնել ՀՀ կառավարությանը՝ վարչապետ Նիկոլ Փաշինյանի գլխավորությամբ, պետություն–համայնք համագործակցությամբ իրականացվող՝ համայնքի զարգացմանն ուղղված բոլոր ծրագրերի համար, բոլոր գերատեսչություններին, համայնքի ավագանու անդամներին, համայնքապետարանի ողջ անձնակազմին, վարչական շրջանների ղեկավարներին ու աշխատակիցներին, բոլոր այն միջազգային, տեղական և հասարակական կազմակերպություններին, անհատներին, որոնց հետ ողջ տարին համագործակցել ենք, բնակիչներին՝ արդյունավետ համագործակցության համար:

Ուզում եմ նաև մեկ անգամ ևս ընդգծել, որ 2025 թվականին, ինչպես նախորդ տարիներին, մեր ամենօրյա հոգածության ներքո են լինելու ձեր բոլորի հոգսերը, աջակցելու ենք սոցիալապես անապահով խավին, անմահացած հերոսների ընտանիքներին, վիրավորում ստացած մեր քաղաքացիներին, հաշմանդամություն ունեցող անձանց, միայնակ տարեցներին:

Ինչպես նաև կշարունակենք հպարտությամբ ոգևորել տարբեր ոլորտներում փայլուն հանդես եկած և Արտաշատի անունը բարձր պահած մեր քաղաքացիներին:

Ամանորյա և Սուրբ ծննդյան տոների առթիվ ուզում եմ իմ ջերմ շնորհավորանքները փոխանցել առաջնագծում մեր հայրենիքի սահմաններն անառիկ պահող բոլոր զինծառայողներին, սպաներին և մաղթել քաջառողջություն, զգոն և անվտանգ ծառայություն:

Մեր խոնարհումը բոլոր նրանց, ովքեր հայրենիքի համար զոհաբերեցին իրենց կյանքը։

Սիրելի՛ հայրենակիցներ, Արտաշատ համայնքի սիրելի՛ բնակիչներ, ամանորյա ամենաջերմ տոների առթիվ կրկին շնորհավորում եմ բոլորիս, թող որ գալիք տարում խաղաղություն և առաջընթաց հաստատվեն մեր հայրենիքում, առողջություն, երջանկություն և ներդաշնակություն տիրեն բոլոր ընտանիքներում և իրականություն դառնան ամենանվիրական երազանքները:

Շնորհավոր Ամանոր և Սուրբ ծնունդ։